Document ID: 32006D0633

KOMISIJOS SPRENDIMAS
2006 m. rugsėjo 15 d.
iš dalies keičiantis Sprendimo 2005/393/EB nuostatas dėl ribojimų taikymo zonų, susijusių su mėlynojo liežuvio liga
(pranešta dokumentu Nr. C(2006) 4132)
(Tekstas svarbus EEE)
(2006/633/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (1), ypač į jos 6 straipsnio 1 dalies antrąją pastraipą, 8 straipsnio 2 dalies d punktą ir 3 dalį, 9 straipsnio 1 dalies c punktą ir 19 straipsnio trečiąją pastraipą,
kadangi:
(1)
Direktyvoje 2000/75/EB nustatytos kontrolės taisyklės ir priemonės, skirtos kovoti su mėlynojo liežuvio liga Bendrijoje, taip pat apsaugos ir priežiūros zonos bei draudimas išvežti gyvūnus iš šių zonų.
(2)
2005 m. gegužės 23 d. Komisijos sprendime 2005/393/EB dėl apsaugos ir priežiūros zonų, susijusių su mėlynojo liežuvio liga, ir judėjimui iš tų zonų bei per tas zonas taikomų reikalavimų (2) numatyta nustatyti bendrąsias geografines sritis, kuriose valstybės narės turi nustatyti apsaugos ir priežiūros zonas (toliau - ribojimų taikymo zonas), susijusias su mėlynojo liežuvio liga.
(3)
Komisija Sprendimu 2006/591/EB iš dalies pakeitė Sprendimo 2005/393/EB nuostatas dėl ribojimų taikymo zonų, Nyderlandų, Vokietijos ir Belgijos kompetentingoms institucijoms paskelbus apie mėlynojo liežuvio ligos protrūkius, nustatymo.
(4)
Atitinkamai 2006 m. rugpjūčio 31 d. ir 2006 m. rugsėjo 5 d. Prancūzija ir Vokietija informavo Komisiją apie kelis naujus patvirtintus liežuvio ligos atvejus. Atsižvelgiant į šiuos naujus nustatytus faktus Sprendimas 2005/393/EB turėtų būti iš dalies pakeistas siekiant pakeisti ribojimų taikymo zoną, įskaitant užkrėstą teritoriją.
(5)
Atsižvelgiant į priemones, kurių ėmėsi valstybės narės, kuriose kilo ligos protrūkis, siekdamos sustabdyti ligos plitimą, reikėtų leisti tam tikrų ligai neatsparių gyvūnų judėjimą į priežiūros zonas, prižiūrint atitinkamoms kompetentingoms institucijoms.
(6)
Nyderlandų kompetentingos institucijos prašymu reikia padaryti nedidelius su Nyderlandais susijusios ribojimų taikymo zonos nustatymo dalinius pakeitimus.
(7)
Siekiant užkirsti kelią tolesniam ligos plitimui, šis sprendimas turėtų būti taikomas ypatingos skubos tvarka.
(8)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2005/393/EB iš dalies keičiamas taip:
1)
2 straipsnis pakeičiamas taip:
„2 straipsnis
Ribojimų taikymo zonų nustatymas
Ribojimų taikymo zonos nustatomos I priede nurodytose bendrosiose geografinėse srityse, skirtose A, B, C, D, E ir F zonoms.
Išvežimo draudimo išimtys šioms ribojimų taikymo zonoms taikomos tik remiantis 3, 4, 5 ir 6 straipsniais.
E ribojimų taikymo zonos atveju, remdamosi dvišaliu susitarimu, atitinkamos kompetentingos institucijos išduoda leidimą atrajojančių rūšių gyvų gyvūnų judėjimui tarp Ispanijos ir Portugalijos.
F ribojimų taikymo zonos atveju suteikiamas leidimas mėlynojo liežuvio ligai neatsparių rūšių gyvų gyvūnų ir jų spermos, kiaušialąsčių ir embrionų judėjimui šioje zonoje. Vis dėlto valstybėse narėse, kuriose buvo nustatyta priežiūros zona, gyvūnų judėjimai į tą zoną galimi tik patvirtinus paskirties vietos kompetentingai institucijai.
Be to, šis sprendimas netaikomas spermos, kiaušialąsčių ir embrionų, surinktų arba gautų iki 2006 m. gegužės 1 d., judėjimui.“;
2)
2a straipsnis pakeičiamas taip:
„2a straipsnis
Nuo judėjimo draudimo 20 km zonoje nukrypti leidžianti nuostata
Nukrypstant nuo Direktyvos 2000/75/EB 6 straipsnio 1 dalies c punkto, judėjimo draudimas 20 km zonoje netaikomas šiems gyvūnams:
-
tiesiogiai skersti skirtiems gyvūnams, gavus kompetentingos veterinarijos institucijos patvirtinimą,
-
gyvūnams, skirtiems ūkiui 20 km zonoje,
-
gyvūnams, skirtiems ribojimų taikymo zonoje esančiam ūkiui, gavus kilmės ar paskirties vietos kompetentingos veterinarijos institucijos patvirtinimą ir remiantis šios institucijos nustatytais gyvūnų sveikatos reikalavimais, prie kurių turėtų būti priskirti bent jau gyvūnų apsaugos nuo bet kokio užkrato pernešėjų antpuolio reikalavimai.“;
3)
I priedas iš dalies keičiamas remiantis šio sprendimo priedu.
2 straipsnis
Šis sprendimas taikomas nuo kitos dienos po jo paskelbimo Europos Sąjungos oficialiajame leidinyje.
3 straipsnis
Šis sprendimas skirtas valstybėms narėms.
Priimta Briuselyje, 2006 m. rugsėjo 15 d.

Labels: 0
3
8
6
15